Rødt nivå for smitteverntiltak i Hasle barnehage

Hasle barnehage har smittereduserende tiltak som påvirker barnehagens åpningstid;

Vi følger Sarpsborg kommunes retningslinjer, og reduserer vår åpningstid til kl 08.00-16.00.

Vi følger veileder om smittevern i barnehager under covid-19 utbruddet i 2020. Formålet med rådene i veilederen er smittebegrensing og mulighet til smittesporing ved utbrudd av Covid-19.

3 grunnpilarer for å bremse smittespredning i prioritert rekkefølge;

1. **Ingen syke skal være i barnehagen –** Symptomene kan være milde og vanskelig å skille fra andre luftveisinfeksjoner. Det er derfor viktig at barn, personalet og foreldre er hjemme ved sykdomssymptomer som halsvondt, forkjølelse, lett hoste, feber, i tillegg til sykdomsfølelse, hodepine og muskelsmerter. Magesmerter kan også forekomme.

Barnehagen sender hjem barn og personal (også foreldre) som viser tegn på et eller flere nye sykdomssymptomer. Det skal tas kontakt med fastlegen og følge dens råd og anbefalinger for evt testing. Barn skal være hjemme minimum en symptomfri dag, hvis fastlegen ikke har gitt annet råd.

Ved påvist smitte rapporterer vi til smittevernoverlegen i Sarpsborg kommune og følger dens retningslinjer videre.

1. **God hygiene og forsterket renhold –** God hånd- og hostehygiene og godt renhold er viktig på alle tiltaksnivåer. God hygiene og forsterket renhold reduserer smitte ved alle luftveisinfeksjoner, også Covid-19. Det reduserer også indirekte smitte, som for eksempel gjennom kontaktflater, leker og utstyr. Barnehagen har egne tilpassede rutiner ved forsterket renhold på rødt smittenivå.

Alle foreldre skal benytte desinfiseringsmiddel som henger innenfor inngangspartiene ved levering og henting. Foreldrene påser/hjelper barna med å vaske hendene før går inn på avdelingene. Våtservietter og papirlommetørkler er lett tilgjengelig for bruk både inne og ute.

Klær og utstyr som tas med i barnehagen bør begrenses til det mest nødvendigste, skal oppbevares på barnas egne plasser i garderoben. Smokker/kosekluter oppbevares i lukket pose på barnas plass eller i vogn, og begrenses til soving/hviling. Vogner med innhold oppbevares i garasjen. Barna har ikke med leker hjemmefra.

Mat og drikke serveres i barnehagen. Drikkekopper skal vaskes etter hvert bruk. Det kan også benyttes engangskopper. Barna skal ikke dele mat og drikke, så det er kun de voksne som behandler/håndterer maten. Det serveres ikke varmmat eller havregrøt. Barna spiser i sin gruppe/kohort. Barna skal ikke ha vannflasker med i barnehagen.

1. **Kontaktreduserende tiltak –** redusert kontakt mellom personer vil begrense smitte spredning og minske risiko for smitte fra personer som ikke vet at de er smittsomme. Håndhilsning og klemming skal unngås blant ansatte og andre voksenpersoner.

Alle fellesmøter og arrangementer for hele barnehagen utgår på rødt nivå. Alle fysiske møter skal begrenses i den grad det er mulig. Telefon- og videomøter kan benyttes.

På rødt nivå består en gruppe/kohort av ca 6-8 barn over 3 år pr voksen og ca 3-5 barn under 3 år pr voksen. 2-3 grupper/kohorter kan samarbeide om praktiske oppgaver i barnehage tiden.

Det skal sikres avstand mellom grupper/kohorter som ikke samarbeider. De ulike gruppene/kohortene benytter adskilte rom/områder inne og ute. Det skal prioriteres økt utetid.

Personalet ivaretar barnas behov for kontakt og omsorg i sin gruppe/kohort. Personalet må bruke mer tid på praktiske oppgaver og renhold, samt sikre god hygiene så barnas tilbud i forhold til lek og aktiviteter kan bli noe redusert.

Vikarer kan benyttes på en og en gruppe/kohort og kun i en barnehage pr dag. Personalet holder 1 meter avstand til andre som ikke er på sin gruppe/kohort.

Foreldre leverer og henter barna ved inngangsporten til barnehagen. Det benyttes ringeklokker til hver avdeling, og personalet kommer og henter og leverer barna. Foreldre må holde angitt avstand til andre foreldre og barn og kan oppleve å måtte vente litt til det blir mulig å levere og hente.

Avdelingene holdes helt adskilt inne og på barnehagens uteområde.

Tilvenning i barnehagen på rødt nivå, skal foregå i gruppen/kohorten det nye barnet tilhører. Foreldrene er med, men må påse å holde 1 meter avstand til personalet og andre barn. Barnet kan bli kjent med resten av avdelingen, men fortrinnsvis ute.